Donkerkant  (Janus)
Wouter van de Venter: vocals, guitars
"Ons het genoeg swaargekry," sê die 29-jarige Wouter. "Dit is tyd dat ons begin partytjie hou." Wouter het pas sy tweede CD, 'Donkerkant', uitgereik en daarop sing hy waarvoor hy bekend is - Afrikaanse rock. "Dalk sal ek rustiger musiek skryf as ek eendag aftree," sê hy, "maar vir eers wil ek rock."
"Ek het altyd Engelse liedjies geskryf wat in die vullismandjie beland het. Maar een Sondagaand laat het ek 'n Afrikaanse liedjie geskryf en skielik was ek vir die eerste keer in my lewe tevrede met iets wat ek geskryf het. Die liedjie was 'Sondagaand Laat' en is op my eerste CD." Koos Kombuis het 'n groot invloed op sy loopbaan gehad. "Hy is die grootste rede waarom ek in Afrikaans begin skryf het. Met Koos was dit die eerste keer dat jy na 'n vleisbraai kon gaan en net Afrikaanse musiek luister."
Nog 'n kunstenaar vir wie Wouter baie respek het, is Laurika Rauch. "Sy is my Evita," sê hy. Laurika het Wouter by 'n kunstefees gehoor en hom gevra om saam met haar te begin optree. Die uiteinde is 'n werkverhouding waaroor Wouter nie uitgepraat kan raak nie. "Sy hou my in toom, maar gee my ook baie vryheid. Ek het die beste vertonings van my lewe saam met haar gedoen. Sy het my ook baie van teater geleer."